**ՀԻՄՆԱՎՈՐՈՒՄ**

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 30-Ի N 2215-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ՈՒ ԼՐԱՑՈՒՄՆԵՐ ԿԱՏԱՐԵԼՈՒ, ՊԱՇՏՊԱՆՈՒԹՅԱՆ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ, ԳՆՄԱՆ ԳՈՐԾԸՆԹԱՑԸ ԿԱԶՄԱԿԵՐՊԵԼՈՒ ՄԱՍԻՆ ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ

**1. Իրավական ակտի նպատակը**

Սույն նախագծի ընդունման նպատակը «Եռաբլուր» զինվորական պանթեոնում հուղարկավորված զինծառայողների շիրմաքարերի և դրանց լրակազմերի ձեռքբերումն ու տեղադրումն է:

ՀՀ կառավարության 2021 թվականի հուլիսի 15-ի N1155-Ն որոշման հիման վրա, սահմանված կարգով իրականացված գնման գործընթացի արդյունքում շինարարական չորս կազմակերպությունների հետ (Աբակ», Ֆռստռեզեռվ», Մետալշին» և Գոռտիգ» ՍՊ ընկերություններ) կնքվել են «Եռաբլուր» զինվորական պանթեոնում **կապալային աշխատանքների կատարման պետական պայմանագրեր**, որոնցով սահմանվում է, որ յուրաքանչյուր կազմակերպություն պարտավոր է նախապես համաձայնեցված նախագծային լուծումներով և առանձնացված տեղամասերում իրականացնել գերեզմանների կառուցման աշխատանքները, ներառյալ հաստատված ձևաչափերով հուշաքարերի տեղադրումը:

Հաշվի առնելով, որ «Եռաբլուր» զինվորական պանթեոնում հիմնականում տեղադրված են բազալտե քարատեսակից պատրաստված շիրմաքարեր, որոշվել է նոր կառուցվող հուշահամալիրում ևս տեղադրել նույն քարատեսակի հուշաքարեր: Թեև հուշաքարերը հատակագծվել էին` քննարկելով դրանք զոհված զինծառայողների մի խումբ հարազատների հետ և համաձայնեցվել Եռաբլուր» զինվորական պանթեոնի գլխավոր ճարտարապետ Ա.Մխիթարյանի հետ, զոհվածների հարազատների կողմից բազալտե քարերի վերաբերյալ բարձրացված դժգոհության ալիքի արդյունքում վերջիններիս ցանկությամբ որոշում է կայացվել բազալտե քարերը փոխարինել սև գույնի գրանիտե քարերով:

 Ներկայումս, իրականացվող կառուցապատման աշխատանքների ընթացքում, հարազատների կողմից կրկին անգամ բարձրացվել են շիրմաքարերի քարատեսակի և ձևաչափի հետ անհամաձայնության ու դրանց վերանայման բազմաթիվ պահանջներ: Ընդառաջելով զոհվածների հարազատների ցանկությանը, խնրրի բավարարման նպատակով **ՀՀ պաշտպանության նախարարության նախաձեռնությամբ** տեղում տեղադրվել էին մի շարք անձանց կողմից տարբեր քարատեսակներով և ձևաչափերով պատրաստված հուշաքարերի նմուշներ, ինչպես նաև մատյաններ, որտեղ զոհվածների հարազատները ներկայացրել են իրենց առաջարկները:

Ամփոփելով բոլոր առաջարկները, առաջացել է թվով 6 տեսակի շիրմաքարերի և դրանց լրակազմերի (նկարաքար, տապանաքար, պատվանդան, ծաղկաման, խնկաման, գունավոր նկար) **ձեռքբերման ու տեղադրման** անհրաժեշտություն, որի վերաբերյալ, «Եռաբլուր» զինվորական պանթեոնում իրականացվող կառուցապատման աշխատանքները համակարգող՝ ՀՀ Պաշտպանության նախարարի խորհրդական՝ գեներալ-մայոր Վ.Ավետիսյանի կողմից զեկուցվել է ՀՀ Պաշտպանության նախարարին:

 **2. Կարգավորման ենթակա հարաբերությունների ներկա վիճակը և առկա խնդիրները։**

 Ս.թ. փետրվար-մարտ ամիսներին, համագործակցելով Եռաբլուր» զինվորական պանթեոնի գլխավոր ճարտարապետ Ա.Մխիթարյանի հետ, ՀՀ պաշտպանության նախարարության համապատասխան մասնագետների կողմից՝ պաշտպանության նախարարի տեղակալ ղեկավարությամբ կազմակերպվել է պանթեոնում հուղարկավորված՝ 2020թ. 44-օրյա պատերազմի ժամանակ զոհված զինծառայողների հուշահամալիրի կառուցման, պանթեոնի տարածքի բարեկարգման, ինչպես նաև հիշատակը հավերժացնող հուշարձան-կոթողի **էսքիզային նախագիծ-առաջարկը**, որը հաստատվել է ՀՀ պաշտպանության նախարարի կողմից:

 Աշխատանքների մեծ ծավալների և ժամանակի սղությամբ պայմանավորված ՊՆ ղեկավարության կողմից որոշում է կայացվել աշխատանքներն իրականացնել 2 փուլերով.

 1. գերեզմանների հատվածի կառուցապատում, ներառյալ հաստատված ձևաչափերով հուշաքարերի (տապանաքար, նկարաքար, ծաղկաման և խնկաման) տեղադրումը.

2. հուշահամալիրի տարածքի բարեկարգման, ինժեներական համակարգերի և օժանդակ կառույցների իրականացում:

Ներկայումս թվով չորս՝ Աբակ», Ֆռստռեզեռվ», Մետալշին» և Գոռտիգ» ՍՊ ընկերությունների կողմից իրականացվում են հողային, բետոնալցման, ինչպես նաև բազալտե հարթակի կառուցման աշխատանքները, սակայն զոհվածների մի խումբ հարազատների կողմից, բացի շիրմաքարերի քարատեսակի և ձևաչափի փոփոխման պահանջներից, պարբերաբար ներկայացվում են նաև զգալի հողային և բետոնացման աշխատանքների պահանջներ և պարտադրանքներ: Արդյունքում առաջանում են աշխատանքների նախագծային ու ծավալային շեղումներ, ինչպես նաև զգալի ֆինանսական լրացուցիչ միջոցների նախատեսման անհրաժեշտություն, որոնք լուրջ խոչընդոտ են հանդիսանում շինարարական կազմակերպությունների կողմից ստանձնած պարտավորությունների կատարման համար:

 Պայմանագրերով նախատեսված քարատեսակով և ձևաչափով հուշաքարերն այլ տարբերակներով փոխարինման անհրաժեշտության հարցը քննարկվել է Եռաբլուր» պանթեոնում շինարարական աշխատանքներ իրականացնող կազմակերպությունների հետ: Տեղեկանալով, որ վերջիններս չունեն նոր ձևաչափերով շիրմաքարերի և դրանց լրակազմերի պատրաստման և մատակարարման հնարավորություն, որոշվել է օրենքով սահմանված կարգով **մասամբ**՝ հուշաքարերի պատրաստման և տեղադրման մասով կամ լուծել կնքված պայմանագրերը, կամ էլ այդ նպատակով նախատեսված ֆինանսական միջոցների բացակայության պատճառով այն ինքնաբերաբար կլուծվի:

 ՀՀ Պաշտպանության նախարարի խորհրդական՝ գեներալ-մայոր Վ.Ավետիսյանի կողմից ՀՀ Պաշտպանության նախարարին ուղղված զեկուցագրով առաջարկվել է, հուշաքարերի ձեռքբերումն օրենքով սահմանված կարգով իրականացնել Ադանա» ՍՊԸ-ից, որը պատրաստակամություն է հայտնել մատակարարելու և տեղադրելու զոհվածների հարազատների կողմից պահանջված բոլոր 6 տարբերակ քարատեսակները ըստ համապատասխան ձևաչափերի, որի համար անհրաժեշտ կլինի 988,250,000 դրամ գումար (919,850,000 դրամ քարատեսակների և 68,400,000 դրամ գունավոր նկարների տպագրության համար): Ընդ որում, առաջարկվել է նաև հատկացնել կանխավճար՝ առանց կանխավճարի ապահովման երաշխիքի ներկայացման, քանի որ Ադանա» ՍՊԸ-ի հետ աշխատանքային քննարկման արդյունքում վերջինս հայտնել է, որ կանխավճարի ապահովման երաշխիքի ներկայացման դեպքում վերոհիշյալ գները կավելանան: Հաշվի առնելով խնդրի կարևորությունն ու հրատապությունը, ՀՀ պաշտպանության նախարարության ղեկավարության կողմից որոշում կայացվեց առանց կանխավճարի ապահովման, տրամադրել 100 տոկոս կանխավճար՝ պայմանի չկիրառման դեպքում առաջացող հնարավոր ռիսկերը կառավարելու նպատակով սահմանելով համապատասխան վերահսկողություն:

**3.Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Կառուցապատման առաջին փուլի համար ՀՀ կառավարության 2021 թվականի հուլիսի 15-ի N1155-Ն որոշմամբ ՀՀ պաշտպանության նախարարությանը թույլատրվել է մինչև 1,500,000,000 դրամի չափով գերեզմանների կառուցման աշխատանքների գնում իրականացնել մեկ անձից գնման ձևով: Սակայն նույն որոշմամբ պահուստային ֆոնդից հատկացվել է 750,000,000 դրամ՝ մնացածը հետագայում հատկացնելու ենթադրությամբ: Ֆինանսական միջոցները նախատեսվել են, հաշվի առնելով գերեզմանների կառուցման համար պետական բյուջեից զոհվածների ընտանիքներին տրամադրվող գումարների չափը, որը սակայն հետագայում ենթակա էր ճշտման` կախված փաստացի իրականացվելիք աշխատանքների արդյունքից:

Կնքված պայմանագրերով նախատեսված 1,500,000,000 դրամից ընթացիկ տարվա համար հատկացվել է 750,000,000 ՀՀ դրամ, պայմանագրերով նախատեսելով աշխատանքների մնացած մասն իրականացնել այդ նպատակով ֆինանսական միջոցների առկայության դեպքում:

Սույն որոշման ընդունման արդյունքում շիրմաքարերի և դրանց լրակազմերի ձեռքբերման համար անհրաժեշտ է 988,250,000 դրամ գումար, հետևաբար հաշվի առնելով նաև ակնկալվող մնացած 750,000,000 դրամը, պետական բյուջեով ՀՀ պաշտպանության նախարարությանը հատկացվելիք միջոցները կավելանան 238,250,000 դրամի չափով:

Հակառակ դեպքում, հաշվի առնելով իրականացվող շինարարական աշխատանքների ծավալների ավելացումները, ՀՀ պաշտպանության նախարարությանը հատկացված ծախսերը զգալի կավելանային, իսկ շիրմաքարերը և դրանց լրակազմերը կմնային անփոփոխ` առաջացնելով զոհվածների ընտանիքների դժգոհությունը:

Ներկայացված փոփոխությունը չի հանգեցնի գնումների պայմանագրերով ստանձնած պարտավորությունների չկատարմամբ պայմանավորված ֆինանսական լրացուցիչ ծախսերի:

**4. Կապը ռազմավարական փաստաթղթերի հետ. «Հայաստանի վերափոխման ռազմավարություն 2050», ՀՀ Կառավարության 2021-2026թթ. ծրագիր, ոլորտային և/կամ/ այլ ռազմավարություններ:**

Որոշման նախագիծը կապված չէ ռազմավարական կամ ոլորտային այլ փաստաթղթերի հետ:

**5. Նախագծի ընդունման դեպքում ակնկալվող արդյունքերը**

Նախագծի ընդունման արդյունքում «Եռաբլուր» զինվորական պանթեոնում հուղարկավորված զինծառայողների շիրմաքարերի և դրանց լրակազմերը կտեղադրվեն հարազաների կողմից ներկայացված պահանջներին համապատասխան և չեն առաջացնի դժգոհություններ: